1.  ปัจจัยความเสี่ยง

1.  ปริมาณเงินทุนหมุนเวียนมีอยู่อย่างจำกัด

  ภายใต้แผนฟื้นฟูกิจการ
  บริษัทมีภาระที่จะต้องรับผิดชอบการชำระหนี้ให้แก่เจ้าหนี้ตามหลักเกณฑ์และวิธีการที่ระบุในแผน
  โดยในไตรมาสที่ 4 ของปี 2544 บริษัทได้เริ่มชำระหนี้ให้กับเจ้าหนี้ตามที่ระบุไว้ในแผน
  นอกจากนี้บริษัทได้เริ่มลงทุนก่อสร้างบ้านและพัฒนาที่ดินในโครงการอสังหาริมทรัพย์ที่ติดจำนองอยู่กับเจ้าหนี้สถาบันการเงิน
  ซึ่งก่อนหน้านี้ไม่สามารถปลอดจำนองเพื่อออกใบอนุญาตจัดสรรที่ดินเพื่อโอนขายให้กับลูกค้าของบริษัทได้
  โดยบริษัทใช้เงินทุนที่ได้จากการโอนขายบ้านและที่ดินในโครงการของบริษัทที่ไม่ติดภาระจำนองกับเจ้าหนี้รายใดมาลงทุนก่อสร้างบ้านและพัฒนาที่ดินดังกล่าวข้างต้นนั้น

  ในปี 2545 นอกจากเงินหมุนเวียนที่ใช้ในกิจการเพื่อก่อสร้างบ้านและพัฒนาโครงการเพื่อขายแล้ว
  บริษัทมีภาระต้องผ่อนชำระคืนเงินต้นแก่เจ้าหนี้การค้าและเจ้าหนี้เงินจองและเงินมัดจำซื้อโครงการรวมกันประมาณเดือนละ
  13 ล้านบาทไปจนถึงเดือนกันยายน และจะลดลงเหลือ 2.5 ล้านบาทในเดือนต่อ ๆ
  ไปจนถึงเดือนกันยายน 2547 นอกจากนี้ยังมีภาระการจ่ายดอกเบี้ยอีกประมาณไตรมาสละ 28.5
  ล้านบาท
  ซึ่งจำนวนนี้ไม่รวมภาระการชำระเงินต้นแก่เจ้าหนี้มีประกันและเจ้าหนี้ไม่มีประกันที่จะได้รับชำระหนี้จากกระแสเงินสดส่วนเกิน

  ด้วยเหตุที่ปัจจุบันบริษัทใช้เงินที่ได้รับจากการขายบ้านพร้อมที่ดินในโครงการอสังหาริมทรัพย์ที่สามารถพัฒนาได้ของบริษัทเพียงแหล่งเดียวในการหมุนเวียนใช้ในกิจการและจ่ายชำระภาระหนี้และดอกเบี้ยข้างต้น
  หากยอดขายและยอดโอนกรรมสิทธิ์ของบริษัทไม่เป็นไปตามเป้าหมายหรือชะลอลงในบางช่วง
  ก็อาจทำให้เกิดปัญหาด้านเงินทุนหมุนเวียนในกิจการ
  ซึ่งอาจมีผลทำให้บริษัทไม่สามารถจ่ายชำระดอกเบี้ยได้ตามระยะเวลาที่กำหนดไว้ในแผน
  หรือเกิดความล่าช้าในการชำระคืนหนี้ให้กับเจ้าหนี้
  เพื่อป้องกันไม่ให้เกิดปัญหาดังกล่าวบริษัทโดยผู้บริหารแผนได้เตรียมสำรองเงินสดไว้จำนวนหนึ่งและได้กำหนดนโยบายในการควบคุมปริมาณสินค้าคงเหลือของบริษัทให้อยู่ในระดับที่สามารถควบคุมเงินทุนหมุนเวียนได้
  พร้อมกันนี้ผู้บริหารแผนได้ติดต่อเจรจากับสถาบันการเงินจำนวนหนึ่งเพื่อให้การสนับสนุนวงเงินกู้เพื่อนำมาใช้เป็นแหล่งเงินทุนหมุนเวียนสำรองเพิ่มเติม
  เพื่อให้บริษัทสามารถรักษาสมดุลของปริมาณบ้านสร้างเสร็จหรือสินค้าคงเหลือของบริษัทให้อยู่ในระดับที่เพียงพอเพื่อรองรับกับนโยบายการตลาดอีกทางหนึ่งด้วย

2.  ความเสียหายจากการไม่ได้รับความร่วมมือจากเจ้าหนี้มีประกัน

  ตามที่แผนฟื้นฟูกิจการของบริษัท
  กำหนดให้เจ้าหนี้มีประกันซึ่งถือครองโฉนดที่ดินในโครงการพัฒนาอสังหาริมทรัพย์ที่พัฒนาได้ของบริษัท
  ให้ความร่วมมือในการปลอดจำนองและส่งมอบโฉนดที่ดินหลักประกันเพื่อให้บริษัทนำไปขออนุญาตตีตราจัดสรรและโอนกรรมสิทธิ์ให้แก่ลูกค้า
  เพื่อที่จะนำเงินมาชำระหนี้และใช้เป็นเงินทุนหมุนเวียนในกิจการ
  แต่เจ้าหนี้มีประกันมีด้วยกันหลายรายและแต่ละรายกำหนดหลักเกณฑ์และวิธีการปฏิบัติเพื่อการปลอดจำนองและส่งมอบโฉนดที่ดินหลักประกันที่ไม่เหมือนกัน
  หรือบางรายมีการกำหนดเงื่อนไขบางประการให้บริษัทปฏิบัติ ซึ่งมิได้กำหนดไว้ในแผนฟื้นฟูกิจการ
  ข้อจำกัดต่าง ๆ เหล่านี้
  ทำให้บริษัทต้องใช้เวลาในการติดต่อเจรจาและประสานงานเพื่อดำเนินการ
  หรือในบางคราวจำเป็นต้องยื่นคำร้องต่อศาลให้มีคำสั่งให้เจ้าหนี้เหล่านั้นปลอดจำนองและส่งมอบโฉนดที่ดินหลักประกันให้แก่บริษัทตามที่กำหนดในแผนฟื้นฟูกิจการ
  ความล่าช้าดังกล่าวทำให้บริษัทเสียเวลาและไม่สามารถส่งมอบสินค้าคือโอนกรรมสิทธิ์บ้านให้แก่ลูกค้าตามกำหนดเดิมได้
  ซึ่งอาจมีผลให้ลูกค้ายกเลิกรายการซื้อขาย ทำให้บริษัทสูญเสียรายได้
  หรือได้รับเงินล่าช้าจนเกิดปัญหาสภาพคล่องทางการเงินได้

  3. ความเสี่ยงจากภาวะเศรษฐกิจและการลดลงของอุปสงค์ในการซื้อบ้าน

  ภายใต้ภาวะเศรษฐกิจและธุรกิจอสังหาริมทรัพย์ที่ชะลอตัวต่อเนื่องในช่วงหลายปีที่ผ่านมาส่งผลให้ผู้บริโภคใช้ความระมัดระวังในการตัดสินใจซื้อบ้านที่อยู่อาศัยมากขึ้น
  และมีผลกระทบต่ออุปสงค์โดยรวมของตลาดให้ลดลงจนภาครัฐต้องออกนโยบายการเงินและการคลังช่วยกระตุ้นกำลังซื้ออสังหาริมทรัพย์หลายครั้ง
  เช่น การลดอัตราค่าธรรมเนียมการโอนกรรมสิทธิ์และจำนอง การลดภาษีธุรกิจเฉพาะ
  การให้สินเชื่อเพื่อการเคหะในอัตราดอกเบี้ยต่ำผ่านธนาคารอาคารสงเคราะห์และกองทุนบำเหน็จบำนาญข้าราชการ
  เป็นต้น อย่างไรก็ตามกำลังซื้อที่แท้จริงขึ้นอยู่กับภาวะเศรษฐกิจโดยรวมของประเทศ
  ซึ่งที่ผ่านมามีสัญญาณของการฟื้นตัวขึ้นบ้าง
  แต่หากการฟื้นตัวของภาวะเศรษฐกิจของประเทศไม่เป็นไปอย่างต่อเนื่องหรือกลับชะลอตัวลงอีก
  ภาวะดังกล่าวก็อาจส่งผลกระทบต่อยอดขายและรายได้ของบริษัท

4.  ความเสี่ยงจากการเพิ่มขึ้นของอุปทานจากการขายทอดตลาดทรัพย์สินประเภทอสังหาริมทรัพย์ของสถาบัน

  การเงิน
  รวมทั้งการดำเนินงานของบรรษัทบริหารสินทรัพย์ไทยและนโยบายการปรับโครงสร้างหนี้ของบริษัทในธุรกิจอสังหาริมทรัพย์

  ภายใต้การปรับปรุงโครงสร้างหนี้สินและกิจการจำนวนมากในช่วง 2-3 ปีที่ผ่านมา
  ส่งผลให้สถาบันการเงินมีการรับโอนทรัพย์สินหลักประกันที่เป็นอสังหาริมทรัพย์แทนการชำระหนี้เป็นจำนวนมาก
  ซึ่งในที่สุดก็นำออกประมูลขายหรือเสนอขายให้แก่ประชาชนทั่วไป
  เป็นการเพิ่มอุปทานให้ตลาดและกลายเป็นคู่แข่งขันของบริษัทธุรกิจอสังหาริมทรัพย์ไปโดยปริยาย
  นอกจากนี้นโยบายในการปรับปรุงโครงสร้างหนี้หรือกิจการของธุรกิจประเภทอสังหาริมทรัพย์ของสถาบันการเงินและบรรษัทบริหารสินทรัพย์ไทย
  อาจเป็นปัจจัยสำคัญอีกประการที่ส่งผลต่อภาวะการแข่งขันในธุรกิจอสังหาริมทรัพย์ในอนาคต
  เนื่องจากหลักประกันที่เป็นโครงการพัฒนาอสังหาริมทรัพย์เหล่านี้
  หากนำออกเสนอขายทอดตลาดพร้อมกันในราคาต่ำ และผู้ซื้อนำโครงการเหล่านี้มาดำเนินการต่อ
  จะเป็นการเพิ่มอุปทานให้แก่ตลาดโดยรวม ซึ่งอาจส่งผลกระทบต่อภาวะการแข่งขันของตลาด
  รวมถึงยอดขาย ราคาขาย และรายได้ของบริษัทได้